Pasiënte wag maande vir skanderings by Gauteng-staatshospitaleSteve Biko- akademiese hospitaal (Foto: ANA) Pasiënte by staatshospitale in Gauteng moet tot nege maande vir MRI-skanderings wag aangesien vier van die agt MRI-masjiene in die provinsie buite werking is. Jack Bloom, die DA se skadu-LUR vir gesondheid in die provinsie, het Sondag gesê Bandile Masuku, LUR vir gesondheid in Gauteng, het dié inligting in ŉ geskrewe antwoord op ŉ vraag van Bloom bekendgemaak. Volgens Bloom het die Chris Hani Baragwanath- en George Mukhari-hospitaal elkeen twee MRI-masjiene, maar moet dié twee hospitale met net een masjien elk regkom, aangesien die ander een buite werking is. Die MRI-masjien by die Helen Joseph-hospitaal is al sedert Maart vanjaar stukkend, en Steve Biko se MRI-masjien het ŉ maand gelede ook die gees gegee. Die Kalafong-hospitaal het ŉ werkende MRI-masjien, terwyl die MRI-masjien by Charlotte die Maxeke-hospitaal wel werk, maar baie oud is en dringend vervang moet word. Bloom sê die grootste krisis is by die Chris Hani Baragwanath-hospitaal waar 607 pasiënte al vir nege maande wag om ŉ MRI-skandering te ondergaan. By Charlotte Maxeke wag 761 pasiënte al vir sewe maande; by George Mukhari wag 298 volwassenes en 120 kinders al tussen twee en drie maande vir ŉ skandering; by Helen Joseph wag 120 pasiënte op ŉ MRI-skandering; by Kalafong wag tussen 40 en 50 pasiënte al vir tussen vyf dae en twee weke; en by Steve Biko-hospitaal wag 200 pasiënte al tussen twee en vier maande vir ŉ skandering. MRI-skanderings is ŉ noodsaaklike diagnostiese hulpmiddel in moderne medisyne, maar die masjiene wat buite werking is en lang waglyste veroorsaak langer lyding vir pasiënte en selfs lewensbedreigende vertragings in behandeling, veral vir kankerpasiënte. “Vinnige herstel en aankoop van nuwe toerusting is noodsaaklik vir die doeltreffende funksionering van hospitale,” sê Bloom. “Masjiene wat gereeld buite werking staan is nog ŉ aspek wat kommer laat ontstaan oor die regering se vermoë om sy ambisieuse Nasionale Gesondheidsversekering-planne te implementeer.”